b'\n_START_ARTICLE_\nSan Luiso provincija\n_START_SECTION_\nGeografija\n_START_PARAGRAPH_\nPietin\xc4\x99 ir centrin\xc4\x99 provincijos dalis u\xc5\xbeima plok\xc5\xa1\xc4\x8dios pamp\xc5\xb3 lygumos. \xc5\xa0iaurin\xc4\x97 dalis priklauso Kujo ir pamp\xc5\xb3 kalnag\xc5\xabbri\xc5\xb3 regionui. \xc5\xa0ioje provincijos dalyje i\xc5\xa1kil\xc4\x99 San Luiso ir Kome\xc4\x8dingoneso kalnag\xc5\xabbriai, o \xc5\xa1iaur\xc4\x97s vakaruose\xc2\xa0\xe2\x80\x93 Guayaguas, Cantanal, Quijadas, Alto Pencoso kalnag\xc5\xabbriai. Tarp \xc5\xa1i\xc5\xb3 kalnag\xc5\xabbri\xc5\xb3 grupi\xc5\xb3 \xc4\xafsiterpusi Pampa de las Salinas dubuma. Klimatas vidutini\xc5\xb3 platum\xc5\xb3, kontinentinis; daugiausia sausas. Ta\xc4\x8diau d\xc4\x97l kalnag\xc5\xabbri\xc5\xb3 \xc4\xaftakos (rytiniuose \xc5\xa1laituose i\xc5\xa1krinta gerokai daugiau krituli\xc5\xb3 nei vakariniuose) susiformuoja atsikiri mikroklimatai, pavyzd\xc5\xbeiui, Vilja de Merlo kurortiniame mieste. San Luise metin\xc4\x97 oro temperat\xc5\xabra yra 17\xc2\xa0\xc2\xb0C, ta\xc4\x8diau skirtingu met\xc5\xb3 laiku ji labai svyruoja\xc2\xa0\xe2\x80\x93 nuo 3\xc2\xa0\xc2\xb0C iki 33\xc2\xa0\xc2\xb0C. Visu vakariniu provincijos pakra\xc5\xa1\xc4\x8diu teka Desaguaderas (dalis jo vadinama Saladu). \xc5\xa0iaurin\xc4\x97je San Luiso provincijos dalyje upi\xc5\xb3 tinklas gerokai tankesnis nei pietin\xc4\x97je. Svarbiausios up\xc4\x97s\xc2\xa0\xe2\x80\x93 Kuintas ir Konlara. Pampoje yra daug nedideli\xc5\xb3 e\xc5\xbeer\xc4\x97li\xc5\xb3, o \xc5\xa1iaurin\xc4\x97je dalyje\xc2\xa0\xe2\x80\x93 dideli\xc5\xb3 druskos e\xc5\xbeer\xc5\xb3: Pampa de las Salinas, Saline del Bebedero, Salina Pampa de las Latas. Yra Sierra de las Quijadas nacionalinis parkas.\n_START_SECTION_\nEkonomika\n_START_PARAGRAPH_\nDid\xc5\xbeiuosiuose miestuose i\xc5\xa1vystyta tekstil\xc4\x97s, maisto, popieriaus ir kartono, keramikos, statybini\xc5\xb3 med\xc5\xbeiag\xc5\xb3, plastiko pramon\xc4\x97. Gyvulininkyst\xc4\x97, jav\xc5\xb3 (pagrinde kukur\xc5\xabz\xc5\xb3) auginimas. Yra kalki\xc5\xb3 ir marmuro telkiniai, taip pat i\xc5\xa1gaunamas uranas, druska ir volframas.'